車堰牛
作者：陳造
朝代：宋

paragraphs: 牛力輕萬鈞，性順異諸畜。
有足不解踶，有角不皆觸。
課日引耒耜，爲人給穀粟。
私家憂闕食，公家要餘蓄。
公私雖相須，置汝誰取足。
柰何過堰客，行舟動千斛。
挽牽亦諉汝，贔屭頸髀縮。
扣角一勞之，不語對以腹。
物生愧無用，懷安或非福。
於人儻有益，厪身豈云酷。
君看廟前牲，被繡飽蒭菽。
膏血薦鼎俎，誰定悲觳觫。